title: Απόφαση (ΕΕ) 2016/1587 του Ευρωπαϊκού Κοινοβουλίου, της 28ης Απριλίου 2016, σχετικά με το κλείσιμο των λογαριασμών της κοινής επιχείρησης ECSEL (πρώην κοινής επιχείρησης ENIAC και κοινής επιχείρησης Artemis) για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/402

         ΑΠΌΦΑΣΗ (ΕΕ) 2016/1587 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με το κλείσιμο των λογαριασμών της κοινής επιχείρησης ECSEL (πρώην κοινής επιχείρησης ENIAC και κοινής επιχείρησης Artemis) για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της κοινής επιχείρησης ECSEL (πρώην κοινής επιχείρησης ENIAC και κοινής επιχείρησης Artemis) για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της κοινής επιχείρησης ECSEL για την περίοδο από τις 27 Ιουνίου έως τις 31 Δεκεμβρίου 2014, που συνοδεύεται από την απάντηση της κοινής επιχείρησης (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου της 12ης Φεβρουαρίου 2016, σχετικά με τη χορήγηση απαλλαγής στην κοινή επιχείρηση για την εκτέλεση του προϋπολογισμού για το οικονομικό έτος 2014 (05587/2016 — C8-0059/2016),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 209,

               —

               έχοντας υπόψη τον κανονισμό (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης ENIAC (4),

               —

               έχοντας υπόψη τον κανονισμό (ΕΚ) αριθ. 74/2008 του Συμβουλίου, της 20ής Δεκεμβρίου 2007, σχετικά με τη σύσταση της κοινής επιχείρησης ARTEMIS για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών (5),

               —

               έχοντας υπόψη τον κανονισμό (ΕΕ) αριθ. 561/2014 του Συμβουλίου, της 6ης Μαΐου 2014, για τη σύσταση της κοινής επιχείρησης ECSEL (6), και ιδίως το άρθρο 1 παράγραφος 2 και το άρθρο 12,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (7),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (8),

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A8-0119/2016),

               1.

               εγκρίνει το κλείσιμο των λογαριασμών της κοινής επιχείρησης ECSEL (πρώην κοινής επιχείρησης ENIAC και κοινής επιχείρησης Artemis) για το οικονομικό έτος 2014·

               2.

               αναθέτει στον Πρόεδρό του να διαβιβάσει την παρούσα απόφαση στον εκτελεστικό διευθυντή της κοινής επιχείρησης ECSEL (πρώην κοινής επιχείρησης ENIAC και κοινής επιχείρησης Artemis), στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 422 της 17.12.2015, σ. 80.

      (2)  ΕΕ C 422 της 17.12.2015, σ. 81.

      (3)  ΕΕ L 298 της 26.10.2012, σ. 1.

      (4)  ΕΕ L 30 της 4.2.2008, σ. 21.

      (5)  ΕΕ L 30 της 4.2.2008, σ. 52.

      (6)  ΕΕ L 169 της 7.6.2014, σ. 152.

      (7)  ΕΕ L 357 της 31.12.2002, σ. 72.

      (8)  ΕΕ L 38 της 7.2.2014, σ. 2.


title: 2014/244/ΚΕΠΠΑ: Απόφαση Atalanta/2/2014 της Επιτροπής Πολιτικής και Ασφάλειας, της 29ης Απριλίου 2014 , που αφορά την αποδοχή της συνεισφοράς τρίτου κράτους στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) και την τροποποίηση της απόφασης ATALANTA/3/2009

text:
               3.5.2014

               EL

               Επίσημη Εφημερίδα της Ευρωπαϊκής Ένωσης

               L 132/63

         ΑΠΌΦΑΣΗ ATALANTA/2/2014 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
   της 29ης Απριλίου 2014
   που αφορά την αποδοχή της συνεισφοράς τρίτου κράτους στη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) και την τροποποίηση της απόφασης ATALANTA/3/2009

      (2014/244/ΚΕΠΠΑ)

   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτη παράγραφος,
   Έχοντας υπόψη την κοινή δράση 2008/851/ΚΕΠΠΑ του Συμβουλίου, της 10ης Νοεμβρίου 2008, για τη στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1), και ιδίως το άρθρο 10,
   Έχοντας υπόψη την απόφαση ATALANTA/3/2009 της Επιτροπής Πολιτικής και Ασφάλειας, της 21ης Απριλίου 2009, σχετικά με τη σύσταση της επιτροπής συνεισφερόντων για τη στρατιωτική επιχείρηση της Ευρωπαϊκής Ένωσης που συμβάλλει στην αποτροπή, στην πρόληψη και στην καταστολή των πειρατικών επιθέσεων και των ενόπλων ληστειών στα ανοικτά των ακτών της Σομαλίας (Atalanta) (2009/369/ΚΕΠΠΑ) (2),
   Εκτιμώντας τα ακόλουθα:

               (1)

               Σύμφωνα με το άρθρο 10 παράγραφος 2 της κοινής δράσης 2008/851/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λάβει τις απαιτούμενες αποφάσεις προκειμένου να αποδεχθεί τις προτεινόμενες συνεισφορές τρίτων κρατών.

               (2)

               Κατόπιν της σύστασης του διοικητή της επιχείρησης της ΕΕ σχετικά με συνεισφορά της Νέας Ζηλανδίας, της 11ης Μαρτίου 2014, και της γνωμοδότησης της Στρατιωτικής Επιτροπής της Ευρωπαϊκής Ένωσης, της 25ης Μαρτίου 2014, η συνεισφορά της Νέας Ζηλανδίας θα πρέπει να γίνει δεκτή.

               (3)

               Η απόφαση ATALANTA/3/2009 της Επιτροπής Πολιτικής και Ασφάλειας θα πρέπει, συνεπώς, να τροποποιηθεί προκειμένου να απαλειφθεί το παράρτημα που απαριθμεί τα τρίτα κράτη οι συνεισφορές των οποίων γίνονται δεκτές.

               (4)

               Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην εκπόνηση και την εφαρμογή των αποφάσεων και δράσεων της Ένωσης που έχουν συνέπειες στην άμυνα,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η συνεισφορά της Νέας Ζηλανδίας στη στρατιωτική επιχείρηση της Ευρωπαϊκής Ένωσης που συμβάλλει στην αποτροπή, στην πρόληψη και στην καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (Atalanta) γίνεται δεκτή και θεωρείται σημαντική.
   2.   Η Νέα Ζηλανδία απαλλάσσεται από οικονομικές συνεισφορές στον προϋπολογισμό της Atalanta.
   Άρθρο 2
   Η απόφαση ATALANTA/3/2009 της Επιτροπής Πολιτικής και Ασφάλειας τροποποιείται ως εξής:

               (1)

               Στη δεύτερη παύλα του άρθρου 2 παράγραφος 1, η φράση «, κατά τα αναφερόμενα στο παράρτημα» διαγράφεται·

               (2)

               το παράρτημα απαλείφεται.

         Άρθρο 3
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 29 Απριλίου 2014.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 301 της 12.11.2008, σ. 33.

      (2)  ΕΕ L 112 της 6.5.2009, σ. 9.


title: Απόφαση της Εποπτεύουσας Αρχής της ΕΖΕΣ αριθ. 532/09/COL, της 16ης Δεκεμβρίου 2009 , που τροποποιεί για 76η φορά τους διαδικαστικούς και ουσιαστικούς κανόνες στον τομέα των κρατικών ενισχύσεων με την εισαγωγή ενός νέου κεφαλαίου σχετικά με τα κριτήρια για την ανάλυση της συμβατότητας των κρατικών ενισχύσεων για την απασχόληση εργαζομένων σε μειονεκτική θέση και εργαζομένων με αναπηρία οι οποίες κοινοποιούνται μεμονωμένα

text:
               15.12.2011

               EL

               Επίσημη Εφημερίδα της Ευρωπαϊκής Ένωσης

               L 332/14

         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 532/09/COL
   της 16ης Δεκεμβρίου 2009
   που τροποποιεί για 76η φορά τους διαδικαστικούς και ουσιαστικούς κανόνες στον τομέα των κρατικών ενισχύσεων με την εισαγωγή ενός νέου κεφαλαίου σχετικά με τα κριτήρια για την ανάλυση της συμβατότητας των κρατικών ενισχύσεων για την απασχόληση εργαζομένων σε μειονεκτική θέση και εργαζομένων με αναπηρία οι οποίες κοινοποιούνται μεμονωμένα
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (1),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (2), και ιδίως τα άρθρα 61 έως 63 και το πρωτόκολλο 26,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (3), και ιδίως το άρθρο 24 και το άρθρο 5 παράγραφος 2 στοιχείο β),
   ΥΠΕΝΘΥΜΙΖΟΝΤΑΣ τους διαδικαστικούς και ουσιαστικούς κανόνες στον τομέα των κρατικών ενισχύσεων, οι οποίοι θεσπίστηκαν από την Αρχή στις 19 Ιανουαρίου 1994 (4),
   Εκτιμώντας τα ακόλουθα:
   Βάσει του άρθρου 24 της συμφωνίας περί Εποπτείας και Δικαστηρίου, η Αρχή θέτει σε εφαρμογή τις διατάξεις της συμφωνίας για τον ΕΟΧ σχετικά με τις κρατικές ενισχύσεις.
   Βάσει του άρθρου 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή εκδίδει ανακοινώσεις ή κατευθυντήριες γραμμές σχετικά με ζητήματα τα οποία αναφέρονται στη συμφωνία για τον ΕΟΧ, εφόσον τούτο προβλέπεται ρητά από την εν λόγω συμφωνία ή από τη συμφωνία περί Εποπτείας και Δικαστηρίου ή κρίνεται αναγκαίο από την Αρχή.
   Η Ευρωπαϊκή Επιτροπή δημοσίευσε, στις 11 Αυγούστου 2009, ανακοίνωση σχετικά με τα κριτήρια για την ανάλυση της συμβατότητας των κρατικών ενισχύσεων για την απασχόληση εργαζομένων σε μειονεκτική θέση και εργαζομένων με αναπηρία οι οποίες κοινοποιούνται μεμονωμένα (5) στις 11 Αυγούστου 2009.
   Η ανακοίνωση αυτή παρουσιάζει επίσης ενδιαφέρον για τον Ευρωπαϊκό Οικονομικό Χώρο.
   Πρέπει επίσης να διασφαλιστεί η ομοιόμορφη εφαρμογή των κανόνων του ΕΟΧ για τις κρατικές ενισχύσεις σε ολόκληρο τον Ευρωπαϊκό Οικονομικό Χώρο.
   Σύμφωνα με το σημείο ΙΙ του τμήματος «ΓΕΝΙΚΑ», που βρίσκεται στο τέλος του παραρτήματος ΧV της συμφωνίας για τον ΕΟΧ, η Εποπτεύουσα Αρχή της ΕΖΕΣ εκδίδει, κατόπιν διαβουλεύσεων με την Επιτροπή, πράξεις αντίστοιχες με αυτές που εκδίδει η Ευρωπαϊκή Επιτροπή.
   Η Αρχή συμβουλεύτηκε την Ευρωπαϊκή Επιτροπή σχετικά με αυτό το θέμα με επιστολή της 27ης Νοεμβρίου 2009 (αριθ. περιστατικού 538332) και τα κράτη ΕΖΕΣ με σχετική με το θέμα επιστολή της 16ης Οκτωβρίου 2009 (αριθ. περιστατικού 5333819, 533835 και 533836),
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις κρατικές ενισχύσεις τροποποιούνται με την εισαγωγή ενός νέου κεφαλαίου σχετικά με τα κριτήρια για την ανάλυση της συμβατότητας των κρατικών ενισχύσεων για την απασχόληση εργαζομένων σε μειονεκτική θέση και εργαζομένων με αναπηρία οι οποίες κοινοποιούνται μεμονωμένα. Το νέο κεφάλαιο περιλαμβάνεται στο παράρτημα της παρούσας απόφασης.
   Άρθρο 2
   Το αγγλικό κείμενο είναι το μόνο αυθεντικό.

      Βρυξέλλες, 16 Δεκεμβρίου 2009.

            Για την Εποπτεύουσα Αρχή της ΕΖΕΣ

         Per SANDERUD

            Πρόεδρος

         Kristján Andri STEFÁNSSON

            Μέλος της Αρχής

      (1)  Εφεξής «Αρχή».

      (2)  Εφεξής «συμφωνία για τον ΕΟΧ».

      (3)  Εφεξής «συμφωνία περί Εποπτείας και Δικαστηρίου».

      (4)  Οι κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας για τον ΕΟΧ και του άρθρου 1 του πρωτοκόλλου 3 της συμφωνίας περί Εποπτείας και Δικαστηρίου, που εγκρίθηκαν και εκδόθηκαν από την Αρχή στις 19 Ιανουαρίου 1994, και δημοσιεύτηκαν στην Επίσημη Εφημερίδα της Ευρωπαϊκής Ένωσης (εφεξής ΕΕ) L 231 της 3.9.1994, σ. 1 και στο συμπλήρωμα ΕΟΧ αριθ. 32 της 3.9.1994, σ. 1. Εφεξής «Κατευθυντήριες γραμμές για τις κρατικές ενισχύσεις». Η ενημερωμένη απόδοση των κατευθυντήριων γραμμών για τις κρατικές ενισχύσεις δημοσιεύεται στο δικτυακό τόπο της Αρχής: http://www.eftasurv.int/state-aid/legal-framework/state-aid-guidelines/

      (5)  ΕΕ C 188 της 11.8.2009, σ. 6.

      ΠΑΡΑΡΤΗΜΑ

         ΚΡΙΤΗΡΙΑ ΓΙΑ ΤΗΝ ΑΝΑΛΥΣΗ ΤΗΣ ΣΥΜΒΑΤΟΤΗΤΑΣ ΤΩΝ ΚΡΑΤΙΚΩΝ ΕΝΙΣΧΥΣΕΩΝ ΓΙΑ ΤΗΝ ΑΠΑΣΧΟΛΗΣΗ ΕΡΓΑΖΟΜΕΝΩΝ ΣΕ ΜΕΙΟΝΕΚΤΙΚΗ ΘΕΣΗ ΚΑΙ ΕΡΓΑΖΟΜΕΝΩΝ ΜΕ ΑΝΑΠΗΡΙΑ ΟΙ ΟΠΟΙΕΣ ΚΟΙΝΟΠΟΙΟΥΝΤΑΙ ΜΕΜΟΝΩΜΕΝΑ
          (1)

      1.   Εισαγωγή

                  1.

                  Η προώθηση της απασχόλησης και της κοινωνικής πολιτικής περιλαμβάνονται μεταξύ των στόχων της συμφωνίας για τον ΕΟΧ και των κρατών ΕΖΕΣ (2). Η ανεργία, και ιδίως η διαρθρωτική ανεργία ορισμένων κατηγοριών εργαζομένων, εξακολουθεί να αποτελεί σοβαρό πρόβλημα σε ορισμένες περιοχές των κρατών ΕΖΕΣ. Οι κρατικές ενισχύσεις με τη μορφή επιδοτήσεων του μισθολογικού κόστους, όπου ως «μισθολογικό κόστος» νοείται το συνολικό ποσό που πράγματι επιβαρύνει το δικαιούχο της ενίσχυσης όσον αφορά τις σχετικές θέσεις απασχόλησης, συμπεριλαμβανομένων: α) των ακαθάριστων αποδοχών προ φόρων, και β) των υποχρεωτικών εισφορών, όπως των εισφορών κοινωνικής ασφάλισης και γ) το κόστος φροντίδας παιδιών και γονέων («επιδοτήσεις μισθού») μπορούν να προσφέρουν πρόσθετα κίνητρα σε επιχειρήσεις για την αύξηση των επιπέδων απασχόλησης εργαζόμενων σε μειονεκτική θέση ή με αναπηρία. Στόχος των ενισχύσεων αυτών είναι η ενθάρρυνση της απασχόλησης των συγκεκριμένων κατηγοριών εργαζομένων.

                  2.

                  Το παρόν κεφάλαιο παρέχει κατευθύνσεις σχετικά με τα κριτήρια που θα εφαρμόσει η Εποπτεύουσα Αρχή της ΕΖΕΣ (εφεξής «η Αρχή») για την αξιολόγηση των κρατικών ενισχύσεων με τη μορφή επιδοτήσεων που πρέπει να κοινοποιούνται μεμονωμένα σύμφωνα με το άρθρο 6 παράγραφος 1 στοιχεία η) και θ) της πράξης που αναφέρεται στο σημείο 1κ του παραρτήματος XV της συμφωνίας για τον ΕΟΧ [Κανονισμός (ΕΚ) αριθ. 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων 87 και 88 της συνθήκης (Γενικός κανονισμός απαλλαγής κατά κατηγορία)] (3), όπως προσαρμόστηκε στη συμφωνία για τον ΕΟΧ με το πρωτόκολλο 1 (4) (εφεξής «γενικός κανονισμός απαλλαγής κατά κατηγορία»). Οι παρούσες κατευθύνσεις έχουν ως σκοπό να προσδώσουν διαφάνεια στο σκεπτικό της Αρχής και να δημιουργήσουν προβλεψιμότητα και ασφάλεια δικαίου.

                  3.

                  Οι παρούσες κατευθύνσεις αφορούν κρατικές ενισχύσεις υπό μορφή επιδοτήσεων του μισθολογικού κόστους για εργαζόμενους σε μειονεκτική θέση, εργαζόμενους σε πολύ μειονεκτική θέση ή εργαζόμενους με αναπηρία όπως ορίζονται στο άρθρο 2 παράγραφοι 18, 19 και 20 του γενικού κανονισμού απαλλαγής κατά κατηγορία. Στις παρούσες κατευθύνσεις υπάγεται κάθε μεμονωμένο μέτρο, είτε χορηγείται σε βάση ad hoc, είτε βάσει καθεστώτος, το ισοδύναμο επιχορήγησης του οποίου είναι μεγαλύτερο από 5 εκατ. EUR ανά επιχείρηση ετησίως για την απασχόληση εργαζομένων σε μειονεκτική θέση και εργαζομένων σε πολύ μειονεκτική θέση (εφεξής και οι δυο κατηγορίες αναφέρονται ως «εργαζόμενοι σε μειονεκτική θέση») και 10 εκατ. EUR ανά επιχείρηση ετησίως για την απασχόληση εργαζομένων με αναπηρία (5).

                  4.

                  Τα κριτήρια που περιλαμβάνονται στις παρούσες κατευθύνσεις δεν θα εφαρμόζονται μηχανικά. Το επίπεδο της αξιολόγησης της Αρχής και το είδος των πληροφοριών που μπορεί να ζητήσει είναι ανάλογο με τον κίνδυνο στρέβλωσης του ανταγωνισμού. Η έκταση της ανάλυσης εξαρτάται από τη φύση της υπόθεσης.

            2.   Θετικά αποτελέσματα της ενίσχυσης

      2.1.   Ύπαρξη στόχου κοινού ενδιαφέροντος

                  5.

                  Ορισμένες κατηγορίες εργαζομένων αντιμετωπίζουν ιδιαίτερες δυσκολίες για την εξεύρεση θέσεων απασχόλησης, επειδή οι εργοδότες τους θεωρούν λιγότερο παραγωγικούς ή έχουν προκαταλήψεις εναντίον τους. Αυτή η φαινομενική ή πραγματική χαμηλότερη παραγωγικότητα μπορεί να οφείλεται είτε στην έλλειψη πρόσφατης προϋπηρεσίας (για παράδειγμα, νέοι εργαζόμενοι ή μακροχρόνια άνεργοι) είτε σε μόνιμη αναπηρία. Εξαιτίας της φαινομενικής ή πραγματικής χαμηλότερης παραγωγικότητας, οι εργαζόμενοι αυτοί κινδυνεύουν να μείνουν αποκλεισμένοι από την αγορά εργασίας εάν δεν προσφερθούν αντιπαροχές στους εργοδότες για την απασχόλησή τους.

                  6.

                  Είναι επιθυμητό από κοινωνική άποψη όλες οι κατηγορίες εργαζομένων να είναι ενταγμένες στην αγορά εργασίας. Αυτό σημαίνει ότι ένα μέρος του εγχώριου εισοδήματος θα μπορούσε να αναδιανέμεται στις κατηγορίες εργαζομένων τους οποίους αφορούν τα μέτρα. Οι κρατικές ενισχύσεις μπορεί να βοηθήσουν εργαζόμενους σε μειονεκτική θέση ή με αναπηρία να ενταχθούν ή να παραμείνουν στην αγορά εργασίας αντισταθμίζοντας τις πρόσθετες δαπάνες που προκαλεί η φαινομενική ή πραγματική χαμηλότερη παραγωγικότητά τους.

                  7.

                  Τα κράτη ΕΖΕΣ θα πρέπει να αποδεικνύουν ότι η ενίσχυση θα ανταποκρίνεται στον προαναφερθέντα στόχο κοινού ενδιαφέροντος. Στην ανάλυσή της η Αρχή θα λαμβάνει, μεταξύ άλλων, υπόψη τα ακόλουθα στοιχεία:

                              α)

                              τον αριθμό και τις κατηγορίες των εργαζομένων τους οποίους αφορά το μέτρο·

                              β)

                              τα ποσοστά απασχόλησης των κατηγοριών εργαζομένων τις οποίες αφορά το μέτρο σε εθνικό ή/και περιφερειακό επίπεδο και στη σχετική επιχείρηση (ή επιχειρήσεις)·

                              γ)

                              τα ποσοστά ανεργίας στις κατηγορίες εργαζομένων τις οποίες αφορά το μέτρο σε εθνικό ή/και περιφερειακό επίπεδο·

                              δ)

                              τις ιδιαίτερα περιθωριοποιημένες επιμέρους ομάδες εντός των ευρύτερων κατηγοριών των εργαζομένων σε μειονεκτική θέση ή με αναπηρία.

            2.2.   Οι κρατικές ενισχύσεις ως κατάλληλο μέσο πολιτικής

                  8.

                  Οι κρατικές ενισχύσεις με τη μορφή επιδότησης μισθού δεν είναι το μόνο μέσο πολιτικής που διαθέτουν τα κράτη ΕΖΕΣ για την προώθηση της απασχόλησης των εργαζόμενων σε μειονεκτική θέση ή με αναπηρία. Τα κράτη ΕΖΕΣ μπορούν επίσης να κάνουν χρήση γενικών μέτρων όπως είναι η μείωση της φορολογίας της εργασίας ή των κοινωνικών δαπανών, η αύξηση των επενδύσεων στον τομέα της εκπαίδευσης και της κατάρτισης, τα μέτρα για την παροχή καθοδήγησης ή συμβουλών, η συνδρομή και η κατάρτιση των ανέργων και οι βελτιώσεις της εργασιακής νομοθεσίας.

                  9.

                  Στις περιπτώσεις κατά τις οποίες το κράτος ΕΖΕΣ εξέτασε και άλλες πολιτικές επιλογές, και στις οποίες διαπιστώθηκαν τα πλεονεκτήματα της χρήσης ενός επιλεκτικού μέσου, όπως η κρατική ενίσχυση προς μία συγκεκριμένη επιχείρηση, τα μέτρα θεωρούνται ότι συνιστούν κατάλληλο μέσο. Η Αρχή θα λαμβάνει ιδίως υπόψη έκθεση εκτίμησης των επιπτώσεων του προτεινόμενου μέτρου που έχει ενδεχομένως εκπονηθεί από το κράτος ΕΖΕΣ.

            2.3.   Δημιουργία κινήτρου και αναγκαιότητα της ενίσχυσης

                  10.

                  Οι κρατικές ενισχύσεις για την απασχόληση εργαζόμενων σε μειονεκτική θέση ή με αναπηρία πρέπει να έχουν ως αποτέλεσμα την αλλαγή της συμπεριφοράς του δικαιούχου έτσι ώστε η ενίσχυση να έχει ως αποτέλεσμα μια καθαρή αύξηση του αριθμού των εργαζόμενων σε μειονεκτική θέση ή με αναπηρία στη σχετική επιχείρηση. Οι εργαζόμενοι σε μειονεκτική θέση ή με αναπηρία που προσλαμβάνονται θα πρέπει να καταλαμβάνουν μόνο νεοδημιουργούμενες θέσεις ή θέσεις εργασίας που έμειναν κενές μετά από εθελοντική αναχώρηση, αναπηρία, συνταξιοδότηση λόγω ηλικίας, εθελοντική μείωση του χρόνου εργασίας ή νόμιμη απόλυση για πειθαρχικούς λόγους. Οι θέσεις εργασίας που προκύπτουν λόγω περιορισμού των θέσεων εργασίας δεν πρέπει να καταλαμβάνονται από επιδοτούμενες θέσεις εργαζομένων σε μειονεκτική θέση ή με αναπηρία. Με αυτόν τον τρόπο εξασφαλίζεται ότι οι κρατικές ενισχύσεις δεν θα χρησιμοποιούνται για να αντικατασταθούν εργαζόμενοι για τους οποίους η επιχείρηση δεν λαμβάνει πλέον επιδότηση και οι οποίοι απολύθηκαν για το λόγο αυτόν.

                  11.

                  Τα κράτη ΕΖΕΣ θα πρέπει να αποδείξουν στην Αρχή την ύπαρξη του χαρακτήρα κινήτρου, καθώς και την αναγκαιότητα της ενίσχυσης. Πρώτον, ο δικαιούχος θα πρέπει να έχει υποβάλει αίτηση για τη χορήγηση ενίσχυσης προς το σχετικό κράτος ΕΖΕΣ πριν από την πρόσληψη των κατηγοριών εργαζομένων τους οποίους αφορά το μέτρο. Δεύτερον, το κράτος ΕΖΕΣ πρέπει να αποδείξει ότι η ενίσχυση καταβάλλεται για εργαζόμενο σε μειονεκτική θέση ή με αναπηρία σε επιχείρηση όπου η πρόσληψη δεν θα είχε πραγματοποιηθεί χωρίς την ενίσχυση.

                  12.

                  Στην ανάλυσή της, η Αρχή θα εξετάζει, μεταξύ άλλων, τα ακόλουθα στοιχεία:

                              α)

                              εσωτερικά έγγραφα του δικαιούχου της ενίσχυσης για το κόστος απασχόλησης σε σχέση με τις κατηγορίες εργαζομένων τους οποίους αφορούν τα μέτρα με δύο σενάρια: ένα με την ενίσχυση και ένα χωρίς την ενίσχυση·

                              β)

                              τρέχουσες ή παλαιότερες επιδοτήσεις μισθών προς τη σχετική επιχείρηση: κατηγορίες και αριθμό των εργαζομένων για τους οποίους χορηγήθηκαν επιδοτήσεις·

                              γ)

                              ετήσιο κύκλο εργασιών των κατηγοριών των εργαζομένων τους οποίους αφορά το μέτρο.

            2.4.   Αναλογικότητα της ενίσχυσης

                  13.

                  Το κράτος ΕΖΕΣ πρέπει να αποδεικνύει ότι η ενίσχυση είναι αναγκαία και ότι το ποσό περιορίζεται στο ελάχιστο απαραίτητο για την επίτευξη του στόχου της ενίσχυσης.
                  Τα κράτη ΕΖΕΣ θα πρέπει να παρέχουν στοιχεία που να αποδεικνύουν ότι το ποσό της ενίσχυσης δεν υπερβαίνει το καθαρό πρόσθετο κόστος της απασχόλησης των κατηγοριών εργαζομένων τους οποίους αφορά το μέτρο σε σύγκριση με το κόστος απασχόλησης εργαζομένων που δεν είναι σε μειονεκτική θέση ή αναπηρία (6).
                  Σε κάθε περίπτωση, οι εντάσεις των ενισχύσεων δεν πρέπει ποτέ να υπερβαίνουν εκείνες που ορίζονται στα άρθρα 40 (7) και 41 (8) του κανονισμού απαλλαγής κατά κατηγορία. Οι επιλέξιμες δαπάνες, στις οποίες θα εφαρμόζονται οι εντάσεις των ενισχύσεων, πρέπει να υπολογίζονται σύμφωνα με τα άρθρα 40 (9) και 41 (10) του κανονισμού απαλλαγής κατά κατηγορία.

            3.   Αρνητικές επιπτώσεις της ενίσχυσης

                  14.

                  Εάν η ενίσχυση είναι αναλογική για την επίτευξη του στόχου της ενίσχυσης, οι αρνητικές επιπτώσεις της ενίσχυσης είναι πιθανό να είναι περιορισμένες και μπορεί να μην είναι απαραίτητη η ανάλυση των αρνητικών επιπτώσεων. Ωστόσο, σε ορισμένες περιπτώσεις, ακόμη και όταν η ενίσχυση είναι αναγκαία και αναλογική ώστε μια δεδομένη επιχείρηση να αυξήσει την απασχόληση των συγκεκριμένων κατηγοριών εργαζομένων, η ενίσχυση μπορεί να οδηγεί σε μεταβολή της συμπεριφοράς του δικαιούχου η οποία στρεβλώνει σημαντικά τον ανταγωνισμό. Σε αυτές τις περιπτώσεις η Αρχή θα πραγματοποιεί ανάλυση των στρεβλώσεων του ανταγωνισμού. Ο βαθμός της στρέβλωσης που προκαλείται από την ενίσχυση μπορεί να ποικίλλει ανάλογα με τα χαρακτηριστικά της ενίσχυσης και των επηρεαζόμενων αγορών (11).

                  15.

                  Τα χαρακτηριστικά της ενίσχυσης που μπορούν να επηρεάσουν την πιθανότητα και το βαθμό της στρέβλωσης είναι:

                              α)

                              η επιλεκτικότητα·

                              β)

                              το μέγεθος της ενίσχυσης·

                              γ)

                              η επανάληψη και η διάρκεια της ενίσχυσης·

                              δ)

                              το αποτέλεσμα της ενίσχυσης στο κόστος της επιχείρησης.

                  16.

                  Παραδείγματος χάρη, ένα καθεστώς ενισχύσεων που χρησιμοποιείται για να ενθαρρυνθούν γενικά οι επιχειρήσεις σε ένα κράτος ΕΖΕΣ ώστε να απασχολούν περισσότερους εργαζόμενους σε μειονεκτική θέση ή με αναπηρία είναι πιθανό να έχει διαφορετικά αποτελέσματα στην αγορά από ό,τι μια ενίσχυση μεγάλου ύψους που χορηγείται ad hoc σε μία μόνο επιχείρηση για να της επιτρέψει να αυξήσει την απασχόληση μιας ορισμένης κατηγορίας εργαζομένων. Μια ενίσχυση όπως η δεύτερη ενδέχεται να προκαλέσει σημαντικότερη στρέβλωση του ανταγωνισμού, δεδομένου ότι οι ανταγωνιστές του δικαιούχου της ενίσχυσης καθίστανται λιγότερο ικανοί να ασκήσουν ανταγωνισμό. Η στρέβλωση θα είναι ακόμη μεγαλύτερη εάν το κόστος εργασίας της δικαιούχου επιχείρησης αντιπροσωπεύει υψηλό μερίδιο του συνολικού της κόστους.

                  17.

                  Κατά την εκτίμηση των χαρακτηριστικών της αγοράς, που μπορούν να δώσουν μια πολύ ακριβέστερη εικόνα της πιθανής επίπτωσης μιας ενίσχυσης, η Αρχή θα εξετάζει μεταξύ άλλων τα εξής:

                              α)

                              τη διάρθρωση της αγοράς·

                              β)

                              τα χαρακτηριστικά του τομέα ή του κλάδου·

                              γ)

                              την κατάσταση της εθνικής/περιφερειακής αγοράς εργασίας.

                  18.

                  Η διάρθρωση της αγοράς εργασίας θα εξετάζεται με τη βοήθεια κριτηρίων όπως είναι η συγκέντρωση της αγοράς, το μέγεθος των επιχειρήσεων (12), ο βαθμός διαφοροποίησης των προϊόντων (13) και οι φραγμοί εισόδου και εξόδου. Τα μερίδια αγοράς και τα ποσοστά συγκέντρωσης θα υπολογίζονται αφού οριστεί η σχετική αγορά. Εν γένει, όσο μικρότερος είναι ο αριθμός των επιχειρήσεων, τόσο μεγαλύτερο είναι το μερίδιό τους στην αγορά, και λιγότερος ο αναμενόμενος ανταγωνισμός (14). Εάν η επηρεαζόμενη αγορά παρουσιάζει μεγάλη συγκέντρωση με υψηλούς φραγμούς εισόδου (15) και ο δικαιούχος της ενίσχυσης είναι σημαντικός φορέας σε αυτήν τότε είναι πιθανότερο ότι οι ανταγωνιστές θα πρέπει να μεταβάλουν τη συμπεριφορά τους για να μπορέσουν να αντιμετωπίσουν τα αποτελέσματα της ενίσχυσης, παραδείγματος χάρη να αναβάλουν ή να εγκαταλείψουν την εισαγωγή ενός νέου προϊόντος ή τεχνολογίας ή να αποχωρήσουν εντελώς από την αγορά.

                  19.

                  Η Αρχή θα εξετάζει επίσης τα χαρακτηριστικά του τομέα, όπως η ύπαρξη πλεονάζουσας ικανότητας, και κατά πόσον αναπτύσσονται, ωριμάζουν ή φθίνουν οι αγορές του κλάδου (16). Παραδείγματος χάρη, η παρουσία πλεονάζουσας ικανότητας ή ώριμων αγορών σε ένα κλάδο μπορεί να αυξήσει τον κίνδυνο η ενίσχυση να οδηγήσει σε μείωση της αποτελεσματικότητας και σε μετατόπιση της παραγωγής μεταξύ επιχειρήσεων που δεν έχουν επιδοτούμενους εργαζόμενους.

                  20.

                  Τέλος, το εκάστοτε μέτρο θα εξετάζεται στο πλαίσιο της κατάστασης που επικρατεί στην αγορά εργασίας, δηλαδή τα ποσοστά ανεργίας και απασχόλησης, τα επίπεδα των μισθών και την εργασιακή νομοθεσία.

                  21.

                  Οι επιδοτήσεις μισθού μπορεί σε ορισμένες περιπτώσεις να οδηγήσουν στις στρεβλώσεις του ανταγωνισμού που αναφέρονται στις παραγράφους 22 έως 27.

         Αποτέλεσμα υποκατάστασης και μετατόπισης

                  22.

                  Αποτέλεσμα υποκατάστασης παρατηρείται όταν οι θέσεις που προσφέρονται σε μια ορισμένη κατηγορία εργαζομένων απλώς υποκαθιστούν τις θέσεις εργασίας για άλλες κατηγορίες. Η επιδότηση μισθού που στοχεύει σε μια ειδική υποκατηγορία εργαζομένων χωρίζει το εργατικό δυναμικό σε επιδοτούμενους και μη επιδοτούμενους εργαζόμενους, και μπορεί να ωθεί τις επιχειρήσεις να υποκαθιστούν τους μη επιδοτούμενους εργαζόμενους από επιδοτούμενους εργαζόμενους. Αυτό συμβαίνει επειδή μεταβάλλεται το σχετικό μισθολογικό κόστος για επιδοτούμενους και μη επιδοτούμενους εργαζόμενους (17).

                  23.

                  Δεδομένου ότι οι επιχειρήσεις που απασχολούν επιδοτούμενους εργαζόμενους ανταγωνίζονται στις ίδιες αγορές αγαθών και υπηρεσιών με αυτές που δεν απασχολούν επιδοτούμενους εργαζόμενους, οι επιδοτήσεις μισθών μπορεί να οδηγήσουν σε μείωση των θέσεων εργασίας σε άλλους τομείς της οικονομίας. Μια τέτοια κατάσταση παρουσιάζεται όταν αυξάνεται η παραγωγή μιας επιχείρησης με επιδοτούμενους εργαζόμενους εις βάρος της παραγωγής επιχειρήσεων που δεν απασχολούν επιδοτούμενους εργαζόμενους, με αποτέλεσμα τον εκτοπισμό της μη επιδοτούμενης απασχόλησης.

         Είσοδος και έξοδος από την αγορά

                  24.

                  Το κόστος απασχόλησης αποτελεί μέρος του κανονικού κόστους λειτουργίας των επιχειρήσεων. Συνεπώς, είναι ιδιαίτερα σημαντικό η ενίσχυση να έχει θετικά αποτελέσματα στην απασχόληση και να μην επιτρέπει απλώς στις επιχειρήσεις να μειώνουν το κόστος που θα έπρεπε διαφορετικά να επωμιστούν. Παραδείγματος χάρη, οι επιδοτήσεις μισθού μειώνουν το τρέχον κόστος παραγωγής και έτσι θα καθιστούσαν ελκυστικότερη την είσοδο στην αγορά και θα επέτρεπαν σε επιχειρήσεις των οποίων οι εμπορικές προοπτικές δεν είναι ευνοϊκές να εισέλθουν σε μια αγορά ή να εισαγάγουν νέα προϊόντα εις βάρος πιο αποτελεσματικών ανταγωνιστών τους.

                  25.

                  Η ύπαρξη κρατικής ενίσχυσης επηρεάζει επίσης την απόφαση μιας επιχείρησης να αποχωρήσει από μία αγορά στην οποία ήδη λειτουργεί. Οι επιδοτήσεις μισθών θα μπορούσαν να μειώνουν το ύψος των ζημιών και να επιτρέπουν σε επιχειρήσεις να παραμένουν περισσότερο στην αγορά — πράγμα που σημαίνει ότι άλλες λιγότερο αποτελεσματικές επιχειρήσεις που δεν λαμβάνουν ενισχύσεις είναι αναγκασμένες να αποχωρήσουν αντ’ αυτών.

         Επενδυτικά κίνητρα

                  26.

                  Στις αγορές που χορηγούνται επιδοτήσεις μισθών, αποθαρρύνεται ο ανταγωνισμός μεταξύ των επιχειρήσεων με αποτέλεσμα μια ενδεχόμενη μείωση των επενδύσεων και των προσπαθειών βελτίωσης της αποτελεσματικότητας και της καινοτομίας. Μπορεί να παρατηρηθεί καθυστέρηση στην εισαγωγή νέων τεχνολογιών μικρότερης εντάσεως εργασίας από τον δικαιούχο της ενίσχυσης λόγω της μεταβολής του σχετικού κόστους των μεθόδων παραγωγής εντάσεως εργασίας και εντάσεως τεχνολογίας. Επίσης, επιχειρήσεις που κατασκευάζουν ανταγωνιστικά ή συμπληρωματικά προϊόντα μπορεί να μειώνουν ή να καθυστερούν τις επενδύσεις τους. Κατά συνέπεια, θα συρρικνώνεται το συνολικό επίπεδο των επενδύσεων του κλάδου.

         Επηρεασμός των εμπορικών ροών

                  27.

                  Οι επιδοτήσεις μισθών εντός μιας δεδομένης περιφέρειας μπορεί να έχουν ως αποτέλεσμα ορισμένες περιοχές να επωφελούνται από τους ευνοϊκότερους όρους παραγωγής. Αυτό μπορεί να οδηγήσει στη μετατόπιση των εμπορικών ροών προς όφελος των περιοχών όπου χορηγούνται οι ενισχύσεις αυτές.

            4.   Στάθμιση των επιπτώσεων και απόφαση

                  28.

                  Το τελευταίο βήμα της ανάλυσης είναι να αξιολογηθεί σε ποιο βαθμό τα θετικά αποτελέσματα της ενίσχυσης αντισταθμίζουν τις αρνητικές επιπτώσεις της. Η αξιολόγηση αυτή θα πραγματοποιείται με βάση κατά περίπτωση εξέταση όλων των μεμονωμένων μέτρων. Για να σταθμιστούν οι θετικές και οι αρνητικές επιπτώσεις, η Αρχή θα προβαίνει σε αξιολόγησή τους και θα πραγματοποιεί συνολική εκτίμηση του αντίκτυπου στους παραγωγούς και τους καταναλωτές σε κάθε μια από τις επηρεαζόμενες αγορές. Εκτός εάν έχει άμεσα στη διάθεσή της ποσοτικές πληροφορίες, η Αρχή για τους σκοπούς της εκτίμησης θα χρησιμοποιεί ποιοτικές πληροφορίες.

                  29.

                  Η Αρχή είναι πιθανό να υιοθετεί ευνοϊκότερη στάση και συνεπώς να αποδέχεται ένα υψηλότερο βαθμό στρέβλωσης του ανταγωνισμού, εάν η ενίσχυση είναι απαραίτητη και καλά στοχευμένη για την επίτευξη του σκοπού της ενίσχυσης και περιορίζεται στο καθαρό πρόσθετο κόστος για την αντιστάθμιση της χαμηλότερης παραγωγικότητας των κατηγοριών εργαζομένων τους οποίους αφορά το μέτρο.

         (1)  Το παρόν κεφάλαιο αντιστοιχεί στην ανακοίνωση της Επιτροπής των Ευρωπαϊκών Κοινοτήτων –Κριτήρια για την ανάλυση της συμβατότητας των κρατικών ενισχύσεων για την απασχόληση εργαζομένων σε μειονεκτική θέση και εργαζομένων με αναπηρία οι οποίες κοινοποιούνται μεμονωμένα (ΕΕ C 188 της 11.8.2009, σ. 6).

         (2)  Άρθρο 66 και επόμενα της συμφωνίας για τον ΕΟΧ και άρθρο 5 του πρωτοκόλλου 31 για την κοινωνική πολιτική που προσαρτάται στη συμφωνία για τον ΕΟΧ.

         (3)  ΕΕ L 214 της 9.8.2008, σ. 3.

         (4)  Απόφαση της Μεικτής Επιτροπής αριθ. 120/2008 της 7.11.2008 (ΕΕ L 339 της 18.12.2008, σ. 111, και συμπλήρωμα για τον ΕΟΧ αριθ. 79 της 18.12.2008, σ. 20), που ετέθη σε ισχύ στις 8.11.2008.

         (5)  Λόγω του ειδικού χαρακτήρα τους, τα μεμονωμένα μέτρα που εφαρμόζονται για την αντιστάθμιση του πρόσθετου κόστους που συνεπάγεται η απασχόληση ατόμων με αναπηρία και το πρόσθετο κόστος με το οποίο επιβαρύνονται οι κοινωνικές επιχειρήσεις των οποίων το καθαρό ισοδύναμο επιχορήγησης υπερβαίνει τα 10 εκατ. EUR ανά επιχείρηση ετησίως θα αξιολογούνται βάσει του άρθρου 61 παράγραφος 3 στοιχείο γ) της συμφωνίας για τον ΕΟΧ. Για μία ad-hoc ενίσχυση για την απασχόληση εργαζομένων σε μειονεκτική θέση κάτω των 5 εκατ. EUR και για μία ad-hoc ενίσχυση σε μεγάλες επιχειρήσεις για την απασχόληση εργαζομένων με αναπηρία κάτω των 10 εκατ. EUR, η Αρχή θα εφαρμόζει τηρουμένων των αναλογιών τις αρχές που διατυπώνονται στις παρούσες κατευθύνσεις, αλλά με λιγότερο λεπτομερή τρόπο.

         (6)  Στο καθαρό πρόσθετο κόστος λαμβάνεται υπόψη το κόστος που αντιστοιχεί στην απασχόληση των συγκεκριμένων κατηγοριών εργαζομένων σε μειονεκτική θέση ή με αναπηρία (π.χ. λόγω της χαμηλότερης παραγωγικότητας) και τα οφέλη, τα οποία αποκομίζει η δικαιούχος επιχείρηση από την απασχόληση αυτών των εργαζομένων (π.χ. χάρη στη βελτίωση της εικόνας της επιχείρησης).

         (7)  Η ένταση ενίσχυσης για εργαζομένους σε μειονεκτική θέση δεν θα υπερβαίνει το 50 % των επιλέξιμων δαπανών.

         (8)  Η ένταση ενίσχυσης για εργαζομένους με αναπηρία δεν θα υπερβαίνει το 75 % των επιλέξιμων δαπανών.

         (9)  Για την απασχόληση εργαζομένων σε μειονεκτική θέση, επιλέξιμες δαπάνες θεωρούνται οι μισθολογικές δαπάνες για περίοδο 12 μηνών το πολύ από την πρόσληψη. Εντούτοις, στις περιπτώσεις που ο υπόψη εργαζόμενος τελεί σε ιδιαίτερα μειονεκτική θέση, επιλέξιμες δαπάνες αποτελούν οι μισθολογικές δαπάνες για μέγιστη περίοδο 24 μηνών μετά την πρόσληψη.

         (10)  Για την απασχόληση ατόμων με αναπηρία, επιλέξιμες δαπάνες θεωρούνται οι μισθολογικές δαπάνες για κάθε δεδομένη περίοδο απασχόλησης του ατόμου με αναπηρία.

         (11)  Η ενίσχυση μπορεί να επηρεάσει διάφορες αγορές, δεδομένου ότι οι επιπτώσεις της ενίσχυσης μπορεί να μην περιορίζονται στις αγορές στις οποίες δραστηριοποιείται ο δικαιούχος, αλλά μπορεί να εκτείνονται και σε άλλες αγορές, όπως για παράδειγμα τις αγορές εισροών.

         (12)  Μέγεθος της επιχείρησης με βάση τα μερίδια αγοράς, καθώς και τον κύκλο εργασιών και/ή την απασχόληση.

         (13)  Όσο μικρότερος είναι ο βαθμός διαφοροποίησης των προϊόντων, τόσο σοβαρότερες θα είναι οι επιπτώσεις της ενίσχυσης στα κέρδη των ανταγωνιστών.

         (14)  Ωστόσο, έχει σημασία να σημειωθεί ότι ορισμένες αγορές είναι ανταγωνιστικές παρά το γεγονός ότι υπάρχουν λίγες μόνο επιχειρήσεις.

         (15)  Ωστόσο, πρέπει να σημειωθεί ότι ορισμένες φορές η χορήγηση ενίσχυσης συμβάλλει στην άρση φραγμών εισόδου και επιτρέπει σε νέες επιχειρήσεις να εισέλθουν σε μια αγορά.

         (16)  Η ύπαρξη αναπτυσσόμενων αγορών συνεπάγεται συνήθως λιγότερο έντονες επιπτώσεις της ενίσχυσης στους ανταγωνιστές.

         (17)  Αυτό το αποτέλεσμα υποκατάστασης εξαρτάται από την ελαστικότητα της ζήτησης εργασίας, τόσο για επιδοτούμενους όσο και για μη επιδοτούμενους εργαζόμενους.


title: Απόφαση (ΕΕ) 2016/2131 του Συμβουλίου, της 17ης Οκτωβρίου 2016, σχετικά με τη θέση που θα ληφθεί εξ ονόματος της Ευρωπαϊκής Ένωσης στο πλαίσιο του συμβουλίου σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ–Λιβάνου συμπεριλαμβανομένου του συμφώνου

text:
               6.12.2016

               EL

               Επίσημη Εφημερίδα της Ευρωπαϊκής Ένωσης

               L 331/6

         ΑΠΌΦΑΣΗ (ΕΕ) 2016/2131 ΤΟΥ ΣΥΜΒΟΥΛΊΟΥ
   της 17ης Οκτωβρίου 2016
   σχετικά με τη θέση που θα ληφθεί εξ ονόματος της Ευρωπαϊκής Ένωσης στο πλαίσιο του συμβουλίου σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ–Λιβάνου συμπεριλαμβανομένου του συμφώνου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Η ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου (1) (η «συμφωνία») υπεγράφη στις 17 Ιουνίου 2002 και ετέθη σε ισχύ την 1η Απριλίου 2006.

               (2)

               Η κοινή ανακοίνωση της Ύπατης Εκπροσώπου της Ένωσης και της Ευρωπαϊκής Επιτροπής της 18ης Νοεμβρίου 2015 σχετικά με την επανεξέταση της Ευρωπαϊκής Πολιτικής Γειτονίας έτυχε ευνοϊκής αποδοχής από το Συμβούλιο στα συμπεράσματα που εξέδωσε στις 14 Δεκεμβρίου 2015, όπου, μεταξύ άλλων, το Συμβούλιο επιβεβαίωσε την πρόθεσή του να αρχίσει μια νέα φάση συνεργασίας με τους εταίρους το 2016, η οποία θα μπορούσε να οδηγήσει στον καθορισμό νέων προτεραιοτήτων της εταιρικής σχέσης, κατά περίπτωση, με επίκεντρο τις συμφωνηθείσες προτεραιότητες και τα συμφέροντα.

               (3)

               Ο κοινός στόχος της Ένωσης και του Λιβάνου για έναν κοινό χώρο ειρήνης, ευημερίας και σταθερότητας καθιστά αναγκαία τη συνεργασία, ιδίως μέσω της από κοινού ανάληψης ευθύνης και της διαφοροποίησης, και τη συνεκτίμηση του καίριου ρόλου που διαδραματίζει ο Λίβανος στην περιοχή.

               (4)

               Παράλληλα με την αντιμετώπιση των πλέον επιτακτικών προκλήσεων, η Ένωση και ο Λίβανος εξακολουθούν να επιδιώκουν την επίτευξη των βασικών στόχων της μακροχρόνιας εταιρικής σχέσης τους και καταβάλλουν προσπάθειες για τη σταθερότητα της χώρας και της περιοχής, καθώς και για την επίτευξη σταθερής οικονομικής ανάπτυξης μέσω ισχυρών κρατικών θεσμών και της αναζωογόνησης της λιβανέζικης οικονομίας.

               (5)

               Η θέση της Ένωσης στο πλαίσιο του συμβουλίου σύνδεσης που συστάθηκε με τη συμφωνία θα πρέπει επομένως να βασίζεται στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα ληφθει εξ ονόματος της Ευρωπαϊκής Ένωσης στο πλαίσιο του συμβουλίου σύνδεσης που συστάθηκε με την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας του Λιβάνου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ–Λιβάνου συμπεριλαμβανομένου του συμφώνου, βασίζεται στο σχέδιο απόφασης του συμβουλίου σύνδεσης ΕΕ-Λιβάνου που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Λουξεμβούργο, 17 Οκτωβρίου 2016.

            Για το Συμβούλιο

            Η Πρόεδρος

         F. MOGHERINI

      (1)  Ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της αφενός, και της Δημοκρατίας του Λιβάνου αφετέρου (ΕΕ L 143 της 30.5.2006,σ. 2).

      ΣΧΕΔΙΟ
      ΑΠΟΦΑΣΗ αριθ. 1/2016 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ–ΛΙΒΑΝΟΥ
      της …
      για τη συμφωνία σχετικά με τις προτεραιότητες της εταιρικής σχέσης ΕΕ–Λιβάνου
      ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ–ΛΙΒΑΝΟΥ,
      Έχοντας υπόψη την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της αφενός, και της Δημοκρατίας του Λιβάνου αφετέρου,
      Εκτιμώντας τα ακόλουθα:

                  (1)

                  Η ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της αφενός, και της Δημοκρατίας του Λιβάνου αφετέρου, (η «συμφωνία») υπεγράφη στις 17 Ιουνίου 2002 και ετέθη σε ισχύ την 1η Απριλίου 2006.

                  (2)

                  Το άρθρο 76 της συμφωνίας εξουσιοδοτεί το Συμβούλιο Σύνδεσης να λαμβάνει τις αποφάσεις για την επίτευξη των στόχων της συμφωνίας στις περιπτώσεις που προβλέπονται από τη συμφωνία και να διατυπώνει τις κατάλληλες συστάσεις.

                  (3)

                  Το άρθρο 86 της συμφωνίας, ορίζει ότι τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους που απορρέουν από τη συμφωνία και φροντίζουν για την επίτευξη των στόχων που θέτει η συμφωνία.

                  (4)

                  Το δεύτερο σχέδιο δράσης ΕΕ–Λιβάνου, το οποίο συμφωνήθηκε το 2013 με σκοπό την προώθηση της συνεργασίας στους τομείς που προσδιορίζονται στην ευρωμεσογειακή συμφωνία, έληξε το 2015 και δεν έχει ανανεωθεί.

                  (5)

                  Στην αναθεώρηση της Ευρωπαϊκής Πολιτικής Γειτονίας το 2016 προτάθηκε η έναρξη μιας νέας φάσης συνεργασίας με τους εταίρους, η οποία θα δώσει τη δυνατότητα για μεγαλύτερη ανάληψη ευθύνης και από τις δύο πλευρές.

                  (6)

                  Η ΕΕ και ο Λίβανος συμφώνησαν να εδραιώσουν την εταιρική σχέση τους μέσω συμφωνίας σχετικά με ένα σύνολο προτεραιοτήτων για την περίοδο 2016-2020 με στόχο τη στήριξη και την ενίσχυση της ανθεκτικότητας και της σταθερότητας του Λιβάνου, επιδιώκοντας την αντιμετώπιση των επιπτώσεων της παρατεταμένης σύγκρουσης στη Συρία.

                  (7)

                  Τα μέρη της συμφωνίας κατέληξαν σε συμφωνία επί του κειμένου των προτεραιοτήτων της εταιρικής σχέσης ΕΕ–Λιβάνου, συμπεριλαμβανομένου του συμφώνου, μέσω των οποίων θα υποστηριχθεί η εφαρμογή της συμφωνίας, θέτοντας στο επίκεντρο της συνεργασίας μια σειρά από κοινού καθορισμένων κοινών συμφερόντων στα οποία θα δοθεί προτεραιότητα,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το Συμβούλιο Σύνδεσης συνιστά στα μέρη να εφαρμόσουν τις προτεραιότητες της εταιρικής σχέσης ΕΕ–Λιβάνου, συμπεριλαμβανομένου του συμφώνου, όπως καθορίζονται στο παράρτημα της παρούσας απόφασης.
      Άρθρο 2
      Η παρούσα απόφαση αρχίζει να ισχύει την ημέρα της έκδοσής της.

         'Εγινε στ …,

               Για το Συμβούλιο Σύνδεσης ΕΕ-Λιβάνου

               Ο Πρόεδρος


title: 2013/767/ΕΕ: Απόφαση της Επιτροπής, της 16ης Δεκεμβρίου 2013 , σχετικά με τη δημιουργία ενός πλαισίου για τη διεξαγωγή διαλόγου με την κοινωνία των πολιτών σε θέματα κοινής γεωργικής πολιτικής και την κατάργηση της απόφασης 2004/391/ΕΚ

text:
               17.12.2013

               EL

               Επίσημη Εφημερίδα της Ευρωπαϊκής Ένωσης

               L 338/115

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 16ης Δεκεμβρίου 2013
   σχετικά με τη δημιουργία ενός πλαισίου για τη διεξαγωγή διαλόγου με την κοινωνία των πολιτών σε θέματα κοινής γεωργικής πολιτικής και την κατάργηση της απόφασης 2004/391/ΕΚ
   (2013/767/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:

               (1)

               Το άρθρο 38 της Συνθήκης για τη λειτουργία της Ευρωπαϊκής Ένωσης ορίζει ότι η Ένωση καθορίζει και εφαρμόζει κοινή γεωργική πολιτική.

               (2)

               Σύμφωνα με το άρθρο 11 παράγραφος 2 της Συνθήκης για την Ευρωπαϊκή Ένωση, τα όργανα διατηρούν ανοιχτό, διαφανή και τακτικό διάλογο με τις αντιπροσωπευτικές ενώσεις και την κοινωνία των πολιτών. Από το 1962 έχει θεσπιστεί ένα πλαίσιο διαλόγου για θέματα κοινής γεωργικής πολιτικής. Η απόφαση 2004/391/ΕΚ της Επιτροπής (1) προβλέπει το πλαίσιο του διαλόγου που διεξάγεται σήμερα.

               (3)

               Με στόχο την αύξηση της διαφάνειας και την καλύτερη εξισορρόπηση των εκπροσωπούμενων συμφερόντων είναι αναγκαίο να εξεταστεί η διαδικασία διαλόγου στο πλαίσιο των συμβουλευτικών ομάδων επί γεωργικών θεμάτων και να προβλεφθεί ένα πλαίσιο διαλόγου για την κοινωνία των πολιτών στον τομέα της γεωργίας και της αγροτικής ανάπτυξης, συμπεριλαμβανομένων των διεθνών πτυχών, και να καθοριστούν τα καθήκοντα και η δομή τους.

               (4)

               Οι ομάδες διαλόγου στο πλαίσιο της κοινωνίας των πολιτών θα πρέπει να επικουρούν την Επιτροπή και να μεριμνούν για τη διεξαγωγή τακτικού διαλόγου για όλα τα θέματα που αφορούν την κοινή γεωργική πολιτική, συμπεριλαμβανομένης της αγροτικής ανάπτυξης, και την εφαρμογή της, και ιδίως τα μέτρα που η Επιτροπή καλείται να λαμβάνει στο πλαίσιο αυτό, συμπεριλαμβανομένων των διεθνών πτυχών της γεωργίας, για την προώθηση της ανταλλαγής εμπειριών και ορθών πρακτικών, την παροχή συμβουλών σε θέματα πολιτικής, τη γνωμοδότηση επί συγκεκριμένων θεμάτων κατόπιν αιτήματος της Γενικής Διεύθυνσης Γεωργίας και Αγροτικής Ανάπτυξης ή με δική τους πρωτοβουλία και, τέλος, για την παρακολούθηση των πολιτικών εξελίξεων.

               (5)

               Οι ομάδες διαλόγου της κοινωνίας των πολιτών θα πρέπει να αποτελούνται από μη κυβερνητικές οργανώσεις, ευρωπαϊκού τουλάχιστον επιπέδου, συμπεριλαμβανομένων αντιπροσωπευτικών ενώσεων, ομάδων κοινωνικοοικονομικών συμφερόντων, οργανώσεων της κοινωνίας των πολιτών και συνδικαλιστικών οργανώσεων που έχουν καταχωριστεί στο κοινό ευρωπαϊκό μητρώο διαφάνειας.

               (6)

               Προκειμένου να διευκολυνθεί η άσκηση των καθηκόντων που ανατίθενται στις ομάδες, είναι απαραίτητο να προβλεφθούν κανόνες για τη λειτουργία των ομάδων.

               (7)

               Η επεξεργασία των προσωπικών δεδομένων θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).

               (8)

               Η απόφαση 2004/391/ΕΚ πρέπει να καταργηθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Η παρούσα απόφαση αποτελεί το πλαίσιο για τις ομάδες διαλόγου της κοινωνίας των πολιτών οι οποίες ασχολούνται με θέματα κοινής γεωργικής πολιτικής, εφεξής «ομάδες», και έχουν συσταθεί από τον γενικό διευθυντή Γεωργίας και Αγροτικής Ανάπτυξης (εφεξής «ο γενικός διευθυντής»), εντός του πλαισίου για τις ομάδες εμπειρογνωμόνων της Επιτροπής (3).
   Άρθρο 2
   Αποστολή
   Αποστολή των ομάδων είναι:

               α)

               να διεξάγουν τακτικό διάλογο για όλα τα θέματα που αφορούν την κοινή γεωργική πολιτική, συμπεριλαμβανομένης της αγροτικής ανάπτυξης, και την εφαρμογή της, και ιδίως τα μέτρα που η Επιτροπή καλείται να λαμβάνει στο πλαίσιο αυτό, συμπεριλαμβανομένων των διεθνών πτυχών της γεωργίας·

               β)

               να προωθούν την ανταλλαγή εμπειριών και ορθών πρακτικών στα πεδία που αναφέρονται στο στοιχείο α)·

               γ)

               να επικουρούν την Επιτροπή και να παρέχουν συμβουλές σε θέματα πολιτικής στα πεδία που αναφέρονται στο στοιχείο α)·

               δ)

               να γνωμοδοτούν επί συγκεκριμένων θεμάτων κατόπιν αιτήματος της Γενικής Διεύθυνσης Γεωργίας και Αγροτικής Ανάπτυξης (εφεξής «Γενική Διεύθυνση») και εντός της προθεσμίας που αυτή τάσσει, ή με δική τους πρωτοβουλία·

               ε)

               να παρακολουθούν τις πολιτικές εξελίξεις στα πεδία που αναφέρονται στο στοιχείο α).

         Άρθρο 3
   Διαβούλευση
   1.   Η Γενική Διεύθυνση μπορεί να συμβουλεύεται τις ομάδες για κάθε θέμα που αναφέρεται στο άρθρο 2 στοιχείο α).
   2.   Ο πρόεδρος της ομάδας, σε στενή συνεργασία με τους αντιπροέδρους, μπορεί να προτρέπει την Επιτροπή να ζητεί τη γνώμη της ομάδας για συγκεκριμένο θέμα.
   Άρθρο 4
   Διορισμός μελών
   1.   Ο γενικός διευθυντής αποφασίζει σχετικά με τη σύνθεση των ομάδων, βάσει πρόσκλησης υποβολής υποψηφιοτήτων.
   2.   Οι ομάδες απαρτίζονται από μη κυβερνητικές οργανώσεις ευρωπαϊκού τουλάχιστον επιπέδου, συμπεριλαμβανομένων αντιπροσωπευτικών ενώσεων, ομάδων κοινωνικοοικονομικών συμφερόντων, οργανώσεων της κοινωνίας των πολιτών και συνδικαλιστικών οργανώσεων που έχουν καταχωριστεί στο κοινό ευρωπαϊκό μητρώο διαφάνειας. Η συμμετοχή στις ομάδες είναι ανοικτή στις οργανώσεις που εκπροσωπούν κάθε σχετικό τομέα συμφερόντων.
   3.   Ο γενικός διευθυντής αποφασίζει σχετικά με τον αριθμό των ομάδων και το μέγεθός τους, αφού λάβει υπόψη το συμφέρον της κοινωνίας των πολιτών στην κοινή γεωργική πολιτική. Ο κατάλογος των ομάδων δημοσιεύεται στο μητρώο των ομάδων εμπειρογνωμόνων της Επιτροπής και άλλων παρεμφερών οντοτήτων (εφεξής «το μητρώο») και σε ειδικό δικτυακό τόπο. Ο γενικός διευθυντής εξασφαλίζει την ισόρροπη εκπροσώπηση όλων των εκφραζόμενων συμφερόντων που αναφέρονται στην παράγραφο 2. Ειδικότερα, εξασφαλίζει την ισορροπία μεταξύ οικονομικών και μη οικονομικών συμφερόντων.
   4.   Οι οργανώσεις-μέλη διορίζονται από τον γενικό διευθυντή μεταξύ των οργανώσεων που έχουν ανταποκριθεί στην πρόσκληση υποβολής υποψηφιοτήτων. Ο γενικός διευθυντής μπορεί επίσης να διορίζει μια οργάνωση-μέλος κάθε φορά που χηρεύει ή παραμένει κενή μία έδρα.
   5.   Οι οργανώσεις-μέλη διορίζονται για επτά χρόνια. Μια οργάνωση-μέλος μπορεί να αντικατασταθεί σε μια ομάδα πριν από τη λήξη της θητείας των επτά ετών σε περίπτωση που:

               α)

               δεν είναι πλέον σε θέση να συμβάλει αποτελεσματικά στις εργασίες της ομάδας·

               β)

               παραιτείται από την ομάδα·

               γ)

               δεν ορίζει τακτικά εμπειρογνώμονες για τις συνεδριάσεις της ομάδας·

               δ)

               δεν πληροί πλέον τις προϋποθέσεις που ορίζονται στην παράγραφο 2, ή

               ε)

               δεν συμμορφώνεται με την απαίτηση περί μη δημοσιοποίησης σχετικά με τις πληροφορίες που καλύπτονται από την υποχρέωση τήρησης του επαγγελματικού απορρήτου, που προβλέπεται στο άρθρο 339 της Συνθήκης.

         6.   Οι οργανώσεις-μέλη ορίζουν τους εμπειρογνώμονες που παρίστανται στις συνεδριάσεις των ομάδων ανάλογα με τα θέματα της ημερήσιας διάταξης και ενημερώνουν τη Γενική Διεύθυνση σχετικά με τα στοιχεία ταυτότητας των εμπειρογνωμόνων που έχουν ορίσει, τουλάχιστον τρεις εργάσιμες ημέρες πριν από τη συνεδρίαση.
   7.   Η Γενική Διεύθυνση καλεί τους εμπειρογνώμονες που ορίζονται από τις οργανώσεις-μέλη να παρίστανται στις συνεδριάσεις των ομάδων. Σε περίπτωση που η οργάνωση-μέλος δεν έχει ενημερώσει τη Γενική Διεύθυνση σχετικά με την ταυτότητα των εμπειρογνωμόνων εντός της προθεσμίας που ορίζεται στην παράγραφο 6, η Γενική Διεύθυνση μπορεί να αρνηθεί να καλέσει τους εμπειρογνώμονες στην αντίστοιχη συνεδρίαση.
   8.   Οι ονομασίες των οργανώσεων-μελών δημοσιεύονται στο μητρώο ομάδων εμπειρογνωμόνων της Επιτροπής και άλλων συναφών φορέων, καθώς και σε ειδικό δικτυακό τόπο.
   9.   Τα δεδομένα προσωπικού χαρακτήρα συλλέγονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Κάθε ομάδα εκλέγει κατά την πρώτη συνεδρίασή της έναν πρόεδρο και δύο αντιπροέδρους μεταξύ των μελών της, με πλειοψηφία δύο τρίτων των παρόντων εμπειρογνωμόνων στην περίπτωση της πρώτης ψηφοφορίας και με απλή πλειοψηφία των παρόντων εμπειρογνωμόνων στην περίπτωση των επόμενων ψηφοφοριών. Οι αντιπρόεδροι επιλέγονται μεταξύ των αντιπροσώπων άλλων οργανισμών από εκείνον στον οποίο ανήκει ο πρόεδρος. Οι δύο αντιπρόεδροι προέρχονται από δύο διαφορετικούς οργανισμούς. Οι εκλογές διεξάγονται υπό την εποπτεία εκπροσώπου της Επιτροπής με μυστική ψηφοφορία, εκτός αν όλοι οι παρόντες εμπειρογνώμονες αποφασίσουν ρητά κάτι άλλο.
   2.   Η θητεία του προέδρου και των δύο αντιπροέδρων είναι μονοετής, με δυνατότητα ανανέωσης. Ο πρόεδρος δεν υπηρετεί περισσότερες από δύο συνεχόμενες θητείες. Κατά την επιλογή των νέων προέδρων, η ομάδα βεβαιώνεται ότι δεν προέρχονται από τον ίδιο οργανισμό με τον προκάτοχό τους.
   3.   Ο πρόεδρος, σε συμφωνία με τη Γενική Διεύθυνση, σε στενή διαβούλευση με τους αντιπροέδρους, και κατόπιν συνεννόησης με τις οργανώσεις που εκπροσωπούνται στην ομάδα, καθορίζει τα θέματα που περιλαμβάνονται στην ημερήσια διάταξη για τις συνεδριάσεις της ομάδας τουλάχιστον 25 εργάσιμες ημέρες πριν από κάθε συνεδρίαση. Η Γενική Διεύθυνση αποστέλλει στις οργανώσεις την ημερήσια διάταξη, κατά κανόνα 20 εργάσιμες ημέρες πριν από τη συνεδρίαση, κατά προτίμηση με ηλεκτρονικά μέσα.
   4.   Με εξαίρεση τις εκλογές που προβλέπονται στην παράγραφο 1, δεν διεξάγεται ψηφοφορία κατά το πέρας των συζητήσεων μιας ομάδας. Εάν στο πλαίσιο μιας ομάδας επιτευχθεί συναίνεση ως προς την αιτούμενη από τη Γενική Διεύθυνση γνωμοδότηση ή εκδοθεί ψήφισμα ιδίας πρωτοβουλίας, διατυπώνονται τα κοινά συμπεράσματα και επισυνάπτονται στα συνοπτικά πρακτικά. Η Επιτροπή ανακοινώνει το αποτέλεσμα των συζητήσεων της ομάδας στα λοιπά ευρωπαϊκά θεσμικά όργανα, εφόσον το προτείνει η ομάδα.
   5.   Ο πρόεδρος είναι υπεύθυνος για τη σύνταξη έκθεσης που περιλαμβάνει συνοπτικά πρακτικά για κάθε συνεδρίαση, και για τη διαβίβαση του σχεδίου της εν λόγω έκθεσης στη Γενική Διεύθυνση εντός 20 εργάσιμων ημερών από τη συνεδρίαση. Η Γενική Διεύθυνση μπορεί να τροποποιήσει το σχέδιο έκθεσης του προέδρου πριν από τη διανομή του προς έγκριση από την ομάδα.
   6.   Σε συμφωνία με τη Γενική Διεύθυνση, η ομάδα μπορεί να συγκροτεί ομάδες εργασίας για την εξέταση ειδικών θεμάτων, βάσει εντολής που καθορίζει η ίδια. Οι εκπρόσωποι της Επιτροπής προεδρεύουν στις συνεδριάσεις των ομάδων εργασίας. Οι εν λόγω ομάδες εργασίας διαλύονται μετά την ολοκλήρωση της αποστολής τους.
   7.   Η Γενική Διεύθυνση μπορεί να προσκαλεί εμπειρογνώμονες, που δεν είναι μέλη της ομάδας, με συγκεκριμένες αρμοδιότητες σε κάποιο θέμα της ημερήσιας διάταξης, προκειμένου να συμμετάσχουν στις εργασίες της ομάδας ή της ομάδας εργασίας σε ad-hoc βάση. Επίσης, ο εκπρόσωπος της Επιτροπής μπορεί να παραχωρεί καθεστώς παρατηρητή σε πρόσωπα ή οργανώσεις, όπως ορίζεται στο άρθρο 4 παράγραφος 2, στον βαθμό που δεν απειλούν την ισορροπία των ομάδων ή των ομάδων εργασίας. Τα εν λόγω πρόσωπα ή φορείς έχουν το δικαίωμα να λαμβάνουν τον λόγο, όταν καλούνται να το πράξουν από τον πρόεδρο με τη συγκατάθεση του πλέον υψηλόβαθμου από τους εκπροσώπους της Επιτροπής. Τα πρόσωπα ή οι οργανώσεις που απολαύουν του καθεστώτος του παρατηρητή δεν συμμετέχουν στις εκλογές που αναφέρονται στην παράγραφο 1.
   8.   Τα μέλη των ομάδων και οι εκπρόσωποί τους, καθώς και οι προσκεκλημένοι εμπειρογνώμονες και τα πρόσωπα ή οι οργανώσεις που συμμετέχουν ως παρατηρητές, όπως αναφέρεται στην παράγραφο 7, συμμορφώνονται με τις υποχρεώσεις περί τήρησης του επαγγελματικού απορρήτου που ορίζονται στις Συνθήκες και τους εκτελεστικούς κανόνες τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (4). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   9.   Οι συνεδριάσεις των ομάδων και των ομάδων εργασίας διεξάγονται στα γραφεία της Επιτροπής. Η Επιτροπή εξασφαλίζει τη γραμματειακή υποστήριξη. Οι συνεδριάσεις των ομάδων και των ομάδων εργασίας συγκαλούνται από τη Γενική Διεύθυνση. Στις συνεδριάσεις των ομάδων και των ομάδων εργασίας μπορούν να συμμετέχουν και άλλοι υπάλληλοι της Επιτροπής για τους οποίους οι εργασίες παρουσιάζουν ενδιαφέρον.
   10.   Η Επιτροπή δημοσιεύει όλα τα σχετικά έγγραφα όπως ημερήσιες διατάξεις, πρακτικά, συμπεράσματα, αποσπασματικά συμπεράσματα ή έγγραφα εργασίας επί των δραστηριοτήτων των ομάδων μέσω συνδέσμου από το μητρώο των ομάδων εμπειρογνωμόνων της Επιτροπής και άλλων παρεμφερών φορέων προς έναν συγκεκριμένο δικτυακό τόπο. Εξαιρέσεις από τη συστηματική δημοσίευση επιτρέπονται εφόσον η δημοσίευση εγγράφου μπορεί να διακυβεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (5).
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες των ομάδων και των ομάδων εργασίας δεν αμείβονται για τις υπηρεσίες που προσφέρουν.
   2.   Τα οδοιπορικά και τα έξοδα παραμονής των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα έξοδα που αναφέρονται στην παράγραφο 2 καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας, στο πλαίσιο της ετήσιας διαδικασίας κατανομής των πόρων.
   Άρθρο 7
   Κατάργηση
   Η απόφαση 2004/391/ΕΚ καταργείται από την 1η Ιουλίου 2014.
   Άρθρο 8
   Έναρξη ισχύος
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιουλίου 2014.

      Βρυξέλλες, 16 Δεκεμβρίου 2013.

            Για την Επιτροπή

            Ο Πρόεδρος

         José Manuel BARROSO

      (1)  Απόφαση 2004/391/ΕΚ της Επιτροπής, της 23ης Απριλίου 2004, για τις συμβουλευτικές ομάδες επί θεμάτων κοινής γεωργικής πολιτικής (ΕΕ L 120 της 24.4.2004, σ. 50).

      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).

      (3)  C(2010) 7649.

      (4)  Απόφαση 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).

      (5)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).


title: Απόφαση του Ευρωπαϊκού Κοινοβουλίου, της 5ης Μαΐου 2010, σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008

text:
               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/136

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008
   (2010/516/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου για τους οριστικούς ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008, συνοδευόμενη από τις απαντήσεις του Οργανισμού (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου της 20ής Φεβρουαρίου 2008, για την ίδρυση του Ευρωπαϊκού Οργανισμού Ασφάλειας της Αεροπορίας (3), και ιδίως το άρθρο 60,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του εσωτερικού κανονισμού του,
   έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής μεταφορών και τουρισμού (A7-0068/2010),

               1.

               χορηγεί απαλλαγή στον εκτελεστικό διευθυντή του Ευρωπαϊκού Οργανισμού Ασφάλειας της Αεροπορίας όσον αφορά την εκτέλεση του προϋπολογισμού του Οργανισμού για το οικονομικό έτος 2008·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον εκτελεστικό Διευθυντή του Ευρωπαϊκού Οργανισμού Ασφάλειας της Αεροπορίας, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 304 της 15.12.2009, σ. 21.

      (2)  ΕΕ L 248 της 16.9.2002, σ. 1.

      (3)  ΕΕ L 79 της 19.3.2008, σ. 1.

      (4)  ΕΕ L 357 της 31.12.2002, σ. 72.
    ---documentbreak---

               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/137

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008, συνοδευόμενη από τις απαντήσεις του Οργανισμού (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για την ίδρυση του Ευρωπαϊκού Οργανισμού Ασφάλειας της Αεροπορίας (3), και ιδίως το άρθρο 60,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του εσωτερικού κανονισμού του,
   έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής μεταφορών και τουρισμού (A7-0068/2010),

               Α.

               λαμβάνοντας υπόψη ότι το Ελεγκτικό Συνέδριο αναφέρει ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2008 είναι αξιόπιστοι και ότι οι υποκείμενες πράξεις είναι νόμιμες και κανονικές,

               Β.

               λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στον εκτελεστικό διευθυντή του Ευρωπαϊκού Οργανισμού Ασφάλειας της Αεροπορίας όσον αφορά την εκτέλεση του προϋπολογισμού του Οργανισμού για το οικονομικό έτος 2007 (5), στο δε συνοδευτικό ψήφισμα της απόφασης περί απαλλαγής, μεταξύ άλλων:

                           —

                           σημείωνε την κριτική που άσκησε το Ελεγκτικό Συνέδριο όσον αφορά αρκετές διαδικασίες σύναψης συμβάσεων που υποβλήθηκαν σε έλεγχο,

                           —

                           καλούσε τον Οργανισμό να τηρήσει την υπόσχεση που έδωσε στις απαντήσεις του να τηρεί απαρέγκλιτα τους κανόνες σύναψης συμβάσεων και να αποδώσει ιδιαίτερη προσοχή στο ζήτημα της παροχής σαφών πληροφοριών σε εν δυνάμει προσφέροντες·

                           —

                           επισήμαινε την παρατήρηση του Ελεγκτικού Συνεδρίου ότι το οργανόγραμμα του 2007 προέβλεπε 467 θέσεις έκτακτων υπαλλήλων αλλά οι πιστώσεις του προϋπολογισμού για δαπάνες προσωπικού δεν κάλυψαν τα πραγματικά τα έξοδα που σχετίζονταν με αυτές τις θέσεις και ότι, ως εκ τούτου, ο Οργανισμός συμφώνησε με την Επιτροπή να μειωθεί ο αριθμός των θέσεων σε 342 κατ’ ανώτατο όριο, εκ των οποίων οι 333 πληρώθηκαν στο τέλος του έτους,

               1.

               επιδοκιμάζει το γεγονός ότι το Ελεγκτικό Συνέδριο διαπίστωσε ότι οι λογαριασμοί του Ευρωπαϊκού Οργανισμού Ασφάλειας της Αεροπορίας για το οικονομικό έτος 2008 είναι αξιόπιστοι και οι υποκείμενες πράξεις είναι, στο σύνολό τους, νόμιμες και κανονικές·

               2.

               σημειώνει ότι ο Οργανισμός έλαβε 30 000 000 ευρώ σε πιστώσεις αναλήψεως υποχρεώσεων και πληρωμών από τον προϋπολογισμό του 2008·

               3.

               σημειώνει ότι ο προϋπολογισμός του Οργανισμού αυξήθηκε κατά 42 % από 72 000 000 ευρώ σε 102 000 000 ευρώαπό το 2007 έως το 2008 και ότι ο αριθμός των μελών του προσωπικού ανήλθε από 362 σε 442·

      Απόδοση

               4.

               τονίζει ότι είναι σημαντικό να καθορίσει ο Οργανισμός στόχους SMART και δείκτες RACER στον προγραμματισμό του, προκειμένου να αξιολογεί τα επιτεύγματά του· επισημαίνει την απάντηση του Οργανισμού, ο οποίος διαβεβαιώνει ότι έχει βελτιώσει το πρόγραμμα εργασιών του για το 2010 με τον καθορισμό βασικών στόχων και δεικτών απόδοσης και τη βελτίωση του συστήματος προγραμματισμού των πόρων· καλεί επίσης τον Οργανισμό να εξετάσει το ενδεχόμενο εφαρμογής διαγράμματος Gantt στον προγραμματισμό κάθε επιχειρησιακής δραστηριότητάς του, προκειμένου να φαίνεται συνοπτικά πόσο χρόνο αφιερώνει κάθε υπάλληλος σε ένα έργο και να προωθηθεί μια προσέγγιση προσανατολισμένη σε αποτελέσματα·

               5.

               ζητεί από τον Οργανισμό να υποβάλει, στον πίνακα που θα επισυνάψει στην προσεχή έκθεση του Ελεγκτικού Συνεδρίου, συγκριτικά στοιχεία για τα αποτελέσματα που επιτεύχθηκαν κατά το εξεταζόμενο οικονομικό έτος και εκείνα του προηγούμενου οικονομικού έτους, προκειμένου η αρμόδια για την απαλλαγή αρχή να μπορεί να αξιολογήσει καλύτερα τις επιδόσεις του Οργανισμού από το ένα έτος στο άλλο·

      Ο κανονισμός για τα τέλη και τα δικαιώματα

               6.

               επισημαίνει ότι το 2008 ήταν το πρώτο έτος πλήρους άσκησης των δραστηριοτήτων πιστοποίησης σύμφωνα με τον κανονισμό (ΕΚ) αριθ. 593/2007 της Επιτροπής, της 31ης Μαΐου 2007, για τα τέλη και τα δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας (6)·

               7.

               ζητεί από τον Οργανισμό να καθιερώσει σύστημα εποπτείας των έργων πιστοποίησης, προκειμένου να διασφαλίζεται καθ’ όλη τη διάρκεια του έργου ότι τα εισπραττόμενα τέλη δεν θα αποκλίνουν σημαντικά από το πραγματικό κόστος·

               8.

               εκφράζει απογοήτευση διότι το 2008 το σύστημα των ετησίων κατ’ αποκοπή τελών δημιούργησε έσοδα τα οποία ήταν σημαντικά υψηλότερα από το πραγματικό κόστος των υπηρεσιών που παρασχέθηκαν και καλεί τον Οργανισμό να υποβάλει κατεπειγόντως λεπτομερές σχέδιο που να εγγυάται ότι αυτό δεν θα επαναληφθεί κατά τα προσεχή έτη·

      Μεταφορά πιστώσεων

               9.

               εφιστά την προσοχή στο γεγονός ότι ο Οργανισμός μετέφερε στο 2009 πιστώσεις σημαντικού ύψους, που προορίζονταν για επιχειρησιακές δαπάνες (πάνω από 53 000 000 ευρώ, που αναλογεί στο 79 % των επιχειρησιακών πιστώσεων)· δέχεται ότι το υψηλό επίπεδο πιστώσεων που μεταφέρθηκαν στο 2009 έρχεται σε αντίθεση με την αρχή της ετήσιας διάρκειας ακόμη και εάν κάποια αβεβαιότητα αναφορικά με το επίπεδο των τελών και των δικαιωμάτων είναι εγγενής στον αρχικό οικονομικό κύκλο του Οργανισμού· υπογραμμίζει επίσης ότι η κατάσταση αυτή αποκαλύπτει αδυναμίες στο σύστημα σχεδιασμού των πόρων της επιχείρησης, που οφείλονται σε καθυστερήσεις στη διαδικασία υπογραφής της σύμβασης παροχής υπηρεσιών· ζητεί, ως εκ τούτου, να υποβληθούν πολύ περισσότερο ρεαλιστικές προβλέψεις εσόδων και δαπανών για το προσεχές οικονομικό έτος στην Επιτροπή και το Κοινοβούλιο, να παρασχεθεί δε επαρκής χρόνος για να αποτελέσουν οι προβλέψεις αντικείμενο ανάλυσης·

               10.

               λαμβάνει υπόψη ότι το 2008 ο Οργανισμός καταχώρησε έσοδα από τόκους ύψους 1 988 000 ευρώ· με βάση το κλείσιμο των λογαριασμών και το ύψος των εισπραχθέντων τόκων, συμπεραίνει ότι ο Οργανισμός διαθέτει σε διαρκή βάση τεράστια ταμειακά διαθέσιμα· λαμβάνει υπόψη ότι στις 31 Δεκεμβρίου 2008 τα ταμειακά διαθέσιμα του Οργανισμού ανέρχονταν σε 57 245 000 ευρώ· ζητεί από την Επιτροπή να διερευνήσει τις δυνατότητες για πλήρη εφαρμογή της αρχής της διατήρησης ταμειακών διαθεσίμων με βάση τις ανάγκες, σύμφωνα με το άρθρο 15 παράγραφος 5 του κανονισμού (ΕΚ, Ευρατόμ) αριθ. 2343/2002· ζητεί από την Επιτροπή να μελετήσει ποιες αλλαγές απαιτούνται ως προς την προσέγγιση, προκειμένου τα ταμειακά διαθέσιμα του Οργανισμού να διατηρούνται, σε διαρκή βάση, όσο το δυνατόν χαμηλότερα·

               11.

               σημειώνει ότι, το 2008, 15 % των δαπανών που αφορούν το προσωπικό μεταφέρθηκε στις επιχειρησιακές δαπάνες, στοιχείο που αποτελεί ένδειξη μη ρεαλιστικού προγραμματισμού· ανησυχεί για τη βελτίωση της αποτελεσματικότητας που προέρχεται από τη συγκεκριμένη μεταφορά και θα διερευνήσει περαιτέρω την εξέλιξη και το κόστος της συνέχειας που δίδεται για την υλοποίηση του συστήματος σχεδιασμού των πόρων της επιχείρησης επ’ αυτού·

      Άλλες βελτιώσεις που πρέπει να επιφέρει ο Οργανισμός

               12.

               εκφράζει την ανησυχία του για την έλλειψη συντονισμού μεταξύ των αναγκών, του κανονισμού υπηρεσιακής κατάστασης των υπαλλήλων και του δημοσιονομικού κανονισμού του Οργανισμού και, ιδίως, για το ότι οι διαδικασίες επιλογής προσωπικού καθιστούν δυσχερή την πρόσληψη προσωπικού με κατάλληλα προσόντα· θεωρεί ότι η διοργανική ομάδα εργασίας για τις αποκεντρωμένες υπηρεσίες θα μπορούσε να επιληφθεί αυτού του θέματος·

               13.

               ζητεί από τον Οργανισμό να βελτιώσει τον προγραμματισμό των προσλήψεων ώστε να καταστεί ρεαλιστικότερος, και να εξαλείψει τις αδυναμίες στην κατάρτιση του προϋπολογισμού και την εποπτεία του συστήματος προγραμματισμού των πόρων της επιχείρησης·

      Εσωτερικός λογιστικός έλεγχος

               14.

               αναγνωρίζει ότι από το 2006 ο Οργανισμός έχει ακολουθήσει 15 από τις 28 συστάσεις της υπηρεσίας εσωτερικού ελέγχου (IAS)· επισημαίνει ότι από τις 13 που βρίσκονται σε εφαρμογή, οι 2 θεωρούνται «αποφασιστικής σημασίας» και οι 5 «πολύ σημαντικές»· επισημαίνει ότι οι συστάσεις αυτές αφορούν τη δημοσιονομική αβεβαιότητα, την απουσία ανάλυσης κινδύνου, την απουσία πολιτικής για την αξιολόγηση και τις προαγωγές, τη διαδικασία διαχωρισμού και την έλλειψη διαδικασίας για την καταγραφή των εξαιρέσεων των οποίων έχει λήξει η διάρκεια·

               15.

               παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του, της 5ης Μαΐου 2010 (7), σχετικά με την απόδοση, τη δημοσιονομική διαχείριση και τον έλεγχο των οργανισμών.

      (1)  ΕΕ C 304 της 15.12.2009, σ. 21.

      (2)  ΕΕ L 248 της 16.9.2002, σ. 1.

      (3)  ΕΕ L 79 της 19.3.2008, σ. 1.

      (4)  ΕΕ L 357 της 31.12.2002, σ. 72.

      (5)  ΕΕ L 255 της 26.9.2009, σ. 122.

      (6)  ΕΕ L 140 της 1.6.2007, σ. 3.

      (7)  Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.


75/437/ΕΟΚ: Απόφαση του Συμβουλίου, της 3ης Μαρτίου 1975, περί της σύναψης σύμβασης για την πρόληψη της θαλάσσιας ρύπανσης γήινης προέλευσης


Avis juridique important

|

31999D0872

1999/872/ΕΚ, ΕΚΑΧ, Ευρατόμ: Απόφαση του Συμβουλίου, της 17ης Δεκεμβρίου 1999, για τον διορισμό οκτώ μελών του Ελεγκτικού Συνεδρίου των Ευρωπαϊκών Κοινοτήτων

Επίσημη Εφημερίδα αριθ. L 340 της 31/12/1999 σ. 0105 - 0105

ΑΠΟΦΑΣΗ ΤΟΥ ΣΥΜΒΟΥΛΙΟΥτης 17ης Δεκεμβρίου 1999για τον διορισμό οκτώ μελών του Ελεγκτικού Συνεδρίου των Ευρωπαϊκών Κοινοτήτων(1999/872/ΕΚ, ΕΚΑΧ, Ευρατόμ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 45 Β παράγραφος 3 αυτής,τη συνθήκη για την ίδρυση της Ευρωπαϊκής Κοινότητας, και ιδίως το άρθρο 247 παράγραφος 3 αυτής,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 160 Β παράγραφος 3 αυτής,τις γνώμες του Ευρωπαϊκού Κοινοβουλίου(1),Εκτιμώντας:(1) ότι στις 9 Φεβρουαρίου 2000 λήγει η θητεία των κκ. Patrick Everard, Jørgen Mohr, Antoni Castells, Barry Desmond, Giorgio Clemente, Armindo de Jesus de Sousa Ribeiro, Annus Salmi, και Jan O. Karlsson,(2) ότι επομένως πρέπει να γίνουν νέοι διορισμοί,ΑΠΟΦΑΣΙΖΕΙ:Άρθρο 1Διορίζονται μέλη του Ελεγκτικού Συνεδρίου από 1ης Μαρτίου 2000 μέχρι και της 9ης Φεβρουαρίου 2006:- ο κ. Robert Reynders,- ο κ. Jørgen Mohr,- ο κ. Juan Manuel Fabra Valles- η κα Máire Geoghegan-Quinn,- ο κ. Giorgio Clemente,- ο κ. Vítor Manuel da Silva Caldeira,- ο κ. Aunus Salmi,- ο κ. Jan O. Karlsson.Άρθρο 2Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 17 Δεκεμβρίου 1999.Για το ΣυμβούλιοΟ ΠρόεδροςK. HEMILÄ(1) Οι γνώμες εκδόθηκαν στις 16 Δεκεμβρίου 1999 και δεν έχουν ακόμη δημοσιευθεί στην Επίσημη Εφημερίδα.


title: Απόφαση του Συμβουλίου, της 25ης Απριλίου 2017, για την ανανέωση του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης

text:
               3.5.2017

               EL

               Επίσημη Εφημερίδα της Ευρωπαϊκής Ένωσης

               C 138/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 25ης Απριλίου 2017
   για την ανανέωση του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης
   (2017/C 138/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τον κανονισμό (ΕΟΚ) αριθ. 337/75 του Συμβουλίου, της 10ης Φεβρουαρίου 1975, περί δημιουργίας Ευρωπαϊκού Κέντρου για την Ανάπτυξη της Επαγγελματικής Κατάρτισης, και ιδίως το άρθρο 4 (1),
   Έχοντας υπόψη την υποψηφιότητα που υπέβαλε η Επιτροπή στο Συμβούλιο όσον αφορά τους εκπροσώπους των εργαζομένων,
   Εκτιμώντας τα ακόλουθα:

               (1)

               Με τις αποφάσεις του της 14ης Ιουλίου 2015 (2) και της 14ης Σεπτεμβρίου 2015 (3), το Συμβούλιο διόρισε τα μέλη του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για την περίοδο από 18 Σεπτεμβρίου 2015 έως 17 Σεπτεμβρίου 2018.

               (2)

               Μετά την παραίτηση της κας Ruta PORNIECE χηρεύει θέση μέλους του Διοικητικού Συμβουλίου του προαναφερθέντος Κέντρου στην κατηγορία των εκπροσώπων των εργαζομένων.

               (3)

               Τα τακτικά μέλη του Διοικητικού Συμβουλίου του προαναφερθέντος Κέντρου θα πρέπει να διορισθούν για το υπόλοιπο της θητείας, η οποία λήγει στις 17 Σεπτεμβρίου 2018,

         ΑΠΟΦΑΣΙΖΕΙ:
   Άρθρο 1
   Το παρακάτω πρόσωπο διορίζεται τακτικό μέλος του Διοικητικού Συμβουλίου του Ευρωπαϊκού Κέντρου για την Ανάπτυξη της Επαγγελματικής Κατάρτισης για το υπόλοιπο της θητείας, δηλαδή έως τις 17 Σεπτεμβρίου 2018:
   ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΑΖΟΜΕΝΩΝ

               ΛΕΤΟΝΙΑ

               κα Linda ROMELE

         Άρθρο 2
   Η παρούσα απόφαση δημοσιεύεται, προς ενημέρωση, στην Επίσημη Εφημερίδα της Ευρωπαϊκής Ένωσης.

      Λουξεμβούργο, 25 Απριλίου 2017.

            Για το Συμβούλιο

            Ο Πρόεδρος

         I. BORG

      (1)  ΕΕ L 39 της 13.2.1975, σ. 1.

      (2)  ΕΕ C 232 της 16.7.2015, σ. 2.

      (3)  ΕΕ C 305 της 16.9.2015, σ. 2.